ENONTEKIÖN KUNTA 
Ounastie 165
99400  ENONTEKIÖ
p. 016 556 111 
f. 016 556 229 
kirjaamo@enontekio.fi

Oikeusministeriö

PL 25 

000023 VALTIONEUVOSTO

96101  ROVANIEMI 

Lausuntopyyntönne 20.3.2008/OM 8/31/2007

LAUSUNTO KÄRÄJÄOIKEUSUUDISTUKSESTA 

Enontekiön kunta toteaa lausuntonaan oikeusministeriön työryhmän mietinnöstä Käräjäoikeusverkoston kehittäminen seuraavaa: 

Enontekiön kunta pitää ensisijaisena vaihtoehtona Lapin käräjäoikeuden säilyttämistä nykyisessä muodossaan ja siten, että samalla siihen liitettäisiin koko Kemijärven käräjäoikeus. Tätä vaihtoehtoa on esittänyt myös uudistusta valmistellut työryhmä mietinnössään 2007:12.  
Lapin käräjäoikeus on hoitanut jo pitkään koko saamelaisalueen oikeudelliset asiat. Saamelaisalueen jakaminen kahteen käräjäoikeuspiiriin heikentää saamelaisten oikeuksia ja vaarantaa yhdenmukaisen oikeudellisen kohtelun. Tämä vaihtoehto antaa myös mahdollisuuden erikoistua alueen erityispiirteisiin, kuten poronhoitoon, metsästykseen ja maankäyttöön liittyviin asioihin. 
Vaihtoehdossa toteutuu parhaiten myös saamelaisten kielelliset oikeudet. Saamelaisten kotiseutualueella saamelaisten kielelliset oikeudet ja viranomaisten velvollisuudet ovat laajemmat kuin muilla alueilla. Saamelaisten kotiseutualueella tarkoitetaan Enontekiön, Inarin ja Utsjoen kuntien alueita sekä Sodankylän kunnassa sijaitsevan Lapin paliskunnan aluetta. 

Toissijaisena vaihtoehtona on se, että Lapin käräoikeus kokonaisuudessaan liitetään Rovaniemen käräjäoikeuteen ja Sodankylässä olisi pysyvä sivukanslia.

Kolmantena vaihtoehtona on se, että muodostetaan koko Lapin kattava käräjäoikeus eli Lapin, Kemijärven ja Kemi-Tornion käräjäoikeudet liitettäisiin Rovaniemen käräjäoikeuteen ja Sodankylään ja Kemiin jäisivät pysyvät sivukansliat. 

Kaikissa edellä mainituissa vaihtoehdoissa on olennaista se, että saamelaisalue säilyisi yhtenäisenä ja käräjien istuntopaikat pysyisivät nykyisellään ja Pohjois-Lapin asukkaiden asiointimatka Sodankylän kansliaan pysyisi nykyisellään. Sodankylän toimipaikan poistuessa koko Pohjois-Lapin asukkaiden asiointimatkat käräjäoikeuksiin muuttuisivat pitkistä kohtuuttoman pitkiksi. 

Enontekiöllä 14.4.2008

ENONTEKIÖN KUNNANHALLITUS

Pentti Keskitalo 			Leni Karisaari
kunnanjohtaja				kunnansihteeri